Diari Oficial de la Generalitat Valenciana


Sumari del DOGV 7452, del 28-01-2015 (2015/507)

RESOLUCIÓ de 7 de gener de 2015, del director general de Justícia, per la qual es resol inscriure la modificació dels Estatuts del Col·legi Oficial d'Enginyers Tècnics Industrials de València.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7452

Data del DOGV
:   28-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/507


Data del document
:   07-01-2015

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 7 de gener de 2015, del director general de Justícia, per la qual es resol inscriure la modificació dels Estatuts del Col·legi Oficial d'Enginyers Tècnics Industrials de València. [2015/507]  
Vist l'expedient de modificació estatutària, instruït a instàncies del Col·legi Oficial d'Enginyers Tècnics Industrials de València, inscrit amb el número 15 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels estatuts en el mencionat registre, atenent als següents  
  
Fets  
Primer. El secretari de l'esmentada corporació, va presentar, en data 28 de març de 2013, un escrit instant la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana dels nous estatuts del col·legi.  
  
Segon. El Servici d'Entitats Jurídiques de la Conselleria de Governació i Justícia va remetre un ofici, en data 18 d'abril de 2013, al col·legi, a fi que esmenara la seua petició de 28 de març de 2013.  
Tercer. El Servici d'Entitats Jurídiques de la Conselleria de Governació i Justícia va remetre un ofici, en data 3 de juliol de 2014, al col·legi, per mitjà del qual s'efectuaven observacions abans que es practicara el control de legalitat, quant a la modificació dels estatuts, a fi que esmenaren la seua petició de 28 de març de 2013.  
  
Quart. Amb data 23 de juliol de 2014, el Col·legi va remetre un nou escrit, en contestació a l'ofici de 3 de juliol de 2014, per mitjà del qual s'efectuaven al·legacions a les observacions realitzades pel Servici d'Entitats Jurídiques de la Conselleria de Governació i Justícia. Al mencionat escrit s'adjuntava el certificat, de 22 de juliol de 2014, del secretari, amb el vistiplau del degà, de l'acord de la Junta de Govern del Col·legi, habilitada expressament per la Junta General de Col·legiats de 28 de febrer de 2013, per la qual s'aprovava l'adaptació dels estatuts a les observacions formulades pel Servici d'Entitats Jurídiques, en relació amb els aprovats a nivell col·legial el 28 de febrer de 2013. A este escrit li acompanyava el nou text dels estatuts. Per mitjà d'un escrit inicial presentat 28 de març de 2013, el col·legi ja havia presentat el certificat del secretari, amb el vistiplau del president, de 22 de març de 2013, pel qual l'Assemblea General celebrada el 28 de febrer de 2013, va adoptar l'acord d'aprovar els nous estatuts del col·legi.  
  
Quint. El Servici d'Entitats Jurídiques de la Conselleria de Governació i Justícia va remetre un ofici, en data 18 de setembre de 2014, al col·legi, per mitjà del qual se'ls donà el tràmit d'audiència, previ al tràmit de proposta de resolució de l'expedient.  
Sext. Amb data 10 d'octubre de 2014, el Col·legi va remetre nou escrit, en contestació a l'ofici de 18 de setembre de 2014, per mitjà del qual es manifestava la conformitat de la junta de govern, amb el vistiplau del degà, a totes i a cada una de les observacions fetes pel Servici d'Entitats Jurídiques per mitjà d'un ofici de 18 de setembre de 2014.  
  
Sèptim. El text final de la modificació estatutària, la inscripció del qual se sol·licita, amb les modificacions que pertoquen en exercici del control de legalitat, figura com a annex a esta resolució i es dóna ací per reproduït.  
  
Fonament de drets  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana. No obstant això, en l'exercici del control de legalitat previst en l'article 11 de l'esmentada Llei 6/1997, de 4 de desembre, i en els articles 21 i 28 del Decret 4/2002, de 8 de gener, i atribuït a la Direcció General de Justícia, comunica per mitjà d'un ofici de 3 de juliol de 2014 que resulta necessari procedir en el text dels estatuts, article 1, apartat 1, a la supressió de les paraules «de la província», per a acomodar la denominació del col·legi, a l'oficial. A regularitzar l'orde alfabètic dels apartats ñ) i m) de l'article 7. A suprimir la frase «i l'enginyeria de grau» en l'apartat ñ) de l'article 7. A inserir un paràgraf segon en l'article 19. A suprimir l'apartat 3 de l'article 31 dels estatuts aportats, substituint-lo per l'apartat p).  
  
Segon. La modificació estatutària ha sigut aprovada amb els requisits i les formalitats previstos en el mencionat article i en els mateixos estatuts del col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 88/2014, de 13 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 118/2014, de 18 de juliol, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Oficial d'Enginyers Tècnics Industrials de València en el Registre de Col·legis Professionals i de Consells Valencians Professionals de la Comunitat Valenciana, amb els canvis de redacció indicats en el fonament primer.  
  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que esgota la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 7 de gener de 2015.- El director general de Justícia: Julián Ángel González Sánchez.  
  
  
  
ESTATUTS DEL COL·LEGI OFICIAL D'ENGINYERS TÈCNICS INDUSTRIALS DE VALÈNCIA  
  
PREÀMBUL  
L'objecte d'esta modificació estatutària consistix en la necessitat d'adaptació a la distinta legislació modificadora de la regulació dels servicis professionals i de la Llei de Col·legis Professionals, en particular la Llei 17/2009, de 23 de novembre, sobre el lliure accés a les activitats de servicis i el seu exercici; i la Llei 25 2009/, de 22 de desembre, de modificació de diverses lleis per a la seua adaptació a la llei sobre el lliure accés a les activitats de servicis i el seu exercici, a la realitat actual de les noves titulacions universitàries creades en el marc de l'Espai Europeu d'Educació Superior.  
TÍTOL I  
Disposicions generals  
  
Article 1. Organització corporativa  
1. El Col·legi Oficial d'Enginyers Tècnics Industrials de València, d'ara en avant el Col·legi, és una corporació de dret públic de caràcter representatiu de la professió, emparat per la llei, reconegut per l'Estat i per la Comunitat Autònoma Valenciana, d'acord amb la Constitució Espanyola i l'Estatut d'Autonomia de l'esmentada comunitat; amb personalitat jurídica pròpia i independent i capacitat plena per al compliment dels seus fins i amb estructura interna i funcionament democràtic.  
  
2. Els dos idiomes oficials del Col·legi són en igualtat de condicions el castellà i el valencià, sense que cap d'estos puga prevaldre sobre l'altre, o està obligat com a corporació de dret públic que és a fer tots els seus escrits, comunicacions, certificacions etc. en l'idioma en què li'ls demanen els col·legiats.  
  
Article 2. Règim jurídic  
El Col·legi es regirà per la legislació aplicable en matèria de col·legis professionals, tant a nivell estatal com autonòmic, per estos estatuts, pels estatuts del Consell General de l'Enginyeria Tècnica Industrial i pel reglament de règim intern que poguera redactar-se i aprovar-se, d'acord amb la condició de corporació de dret públic.  
  
  
Article 3. Abast  
El Col·legi estarà integrat pels pèrits industrials, els enginyers tècnics industrials i els titulats de grau la titulació dels quals habilite per a l'exercici de la professió d'enginyer tècnic industrial, sempre que estiguen en possessió del corresponent títol amb caràcter oficial i validesa a tot el territori nacional, expedit, homologat o reconegut per l'Estat, que ho sol·liciten i que complisquen els requisits exigits en estos estatuts.  
  
La col·legiació serà obligatòria per a l'exercici de la professió, ja siga per compte propi o per compte d'altri, segons exigisca la legislació vigent.  
  
Article 4. Àmbit territorial, seu, delegacions i domicili  
1.- L'àmbit territorial del Col·legi serà la província de València.  
2.- La seu del Col·legi radica en la ciutat de València.  
3.- El Col·legi podrà establir delegacions o demarcacions a les localitats de la província de València, diferents de la d'esta ciutat, en els termes que preveuen estos estatuts.  
4.- El domicili del Col·legi es fixa al carrer Guillem de Castro, núm. 9-3a, de València. Es podrà canviar el domicili per acord de la Junta General, llevat que siga dins de la Ciutat de València, i en este cas podrà acordar-ho la Junta de Govern.  
5.- El Col·legi haurà d'estar incorporat com a membre de ple dret als Consells Valencià i General de Col·legis de la Professió.  
  
  
Article 5. Relacions amb les Administracions Públiques  
El Col·legi, en tot el que afecta els aspectes institucionals i corporatius previstos en les lleis, es relacionarà amb la conselleria que tinga les competències en matèria de col·legis professionals; en allò que afecte els continguts de la professió, es relacionarà en particular amb la conselleria competent en matèria d'indústria i en general, amb qualsevol administració pública l'actuació de la qual afecte la professió en l'àmbit del Col·legi.  
  
  
TÍTOL II  
Dels fins i funcions del Col·legi  
  
Article 6. Fins del Col·legi  
Són fins del Col·legi, en l'àmbit de la província de València, l'ordenació de l'exercici de la professió, la representació exclusiva d'esta, la defensa dels interessos professionals dels col·legiats, vetlar per la satisfacció dels interessos generals relacionats amb la professió, promoure la formació i el perfeccionament dels col·legiats per a la millora de la qualitat de les prestacions professionals a la comunitat, col·laborar en la millora dels estudis cursats per a l'obtenció dels títols habilitants i col·laborar amb les administracions públiques en l'exercici de les seues competències, així com amb el Consell General de Col·legis per a la consecució dels fins estatutaris d'este, tot això sense perjuí de la competència de l'Administració Pública per raó de la relació funcionarial.  
  
Vetlarà, igualment, perquè es remoga qualsevol obstacle jurídic o d'una altra índole que impedisca l'exercici dels col·legiats de les atribucions integrades en la seua activitat professional que legalment tenen reconegudes, així com perquè es reconega el caràcter privatiu de l'actuació professional dels col·legiats en les atribucions que legalment tenen reconegudes amb este caràcter, i promoure, si és el cas, les actuacions administratives o jurisdiccionals que corresponguen, contra l'intrusisme professional.  
Així mateix, vetlarà perquè totes les seues accions estiguen presidides pel servici a la societat en general i en particular per la defensa dels drets i interessos dels consumidors i usuaris.  
  
Article 7. Funcions del Col·legi  
Per a la consecució dels seus fins, el Col·legi, a part de les que li reconega la legislació bàsica de l'Estat, exercirà, entre d'altres, les funcions següents:  
a) La protecció dels interessos dels consumidors i usuaris dels servicis dels seus col·legiats.  
b) Exercir totes les funcions que li siguen encomanades o delegades per les administracions públiques.  
c) Assessorar les administracions públiques i col·laborar amb estes en la realització d'estudis i informes, elaboració d'estadístiques i altres activitats relacionades amb la professió que puguen ser-li sol·licitades o acorden formular per iniciativa pròpia.  
d) Ordenar l'activitat professional dels col·legiats.  
e) Exercir la potestat disciplinària en l'orde professional i col·legial sobre els col·legiats.  
f) Facilitar als tribunals, d'acord amb les lleis, la relació de col·legiats que pogueren ser requerits per a intervindre com a pèrits en els assumptes judicials, o designar-los directament, segons siga procedent.  
g) Posseir en el seu àmbit competencial la representació exclusiva i defensa dels drets i interessos de la professió davant de qualsevol classe d'institucions, tribunals, administracions públiques, entitats socials i particulars.  
h) Perseguir davant de les administracions públiques o davant dels tribunals de justícia, tots els casos d'intrusisme professional.  
i) Arreplegar i canalitzar les aspiracions de la professió i elevar als organismes oficials competents tots els suggeriments que tinguen relació amb el perfeccionament i amb les normes que regisquen la prestació de servicis propis.  
j) Participar en la formulació del perfil professional dels col·legiats.  
  
k) Realitzar el reconeixement de firma, el visat, revisió documental, el registre o siga quina siga la seua denominació, de projectes, informes, dictàmens, valoracions, peritatges i la resta de treballs professionals que duguen a terme els col·legiats, en els termes i casos previstos en la legislació vigent.  
l) Intervindre, en via de mediació, conciliació o arbitratge, en les qüestions que per motius professionals se susciten entre els col·legiats o entre ells i els seus clients.  
M. Fomentar i promocionar els servicis de la Mutualitat de Previsió Social dels Enginyers Tècnics Industrials (MUPITI).  
ñ) Qualsevol altra funció que redunde en benefici dels interessos dels col·legiats o de l'Enginyeria Tècnica Industrial.  
p) Portar el Registre de Col·legiats i el de Societats Professionals integrades per col·legiats.  
q) Crear i mantindre una finestreta única, en els termes que preveu la llei.  
r) Elaborar i publicar una memòria anual, en els termes que preveu la llei i en estos estatuts.  
s) Crear i mantindre un servici de queixes i reclamacions.  
t) Participar en l'elaboració dels plans d'estudi i informar les normes d'organització dels centres docents corresponents a les professions respectives i mantindre permanent contacte amb estos i preparar la informació necessària per a facilitar l'accés a la vida professional dels nous professionals.  
u) Complir i fer complir als col·legiats les lleis generals i especials i els estatuts professionals i reglaments de règim interior, així com les normes i decisions adoptades pels òrgans col·legials, en matèria de la seua competència.  
v) Organitzar activitats i servicis comuns d'interés per als col·legiats, de caràcter professional, formatiu, cultural, assistencial i de previsió i altres d'anàlegs i proveir el sosteniment econòmic per mitjà dels mitjans necessaris.  
w) Atendre les sol·licituds d'informació sobre els seus col·legiats i sobre les sancions fermes imposades a ells, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa a que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar.  
  
x) Exercir les funcions d'autoritat competent en els termes reflectits en la legislació vigent i específicament en la Llei 17/2009.  
  
Article 8. Finestreta única  
1. El col·legi disposarà d'una pàgina web perquè a través d'una finestreta única, d'acord amb la legislació vigent, els professionals puguen realitzar tots els seus tràmits necessaris per a la col·legiació i l'exercici de la professió, a través d'un punt únic, per via electrònica i a distància, amb subjecció al que preveu la legislació sobre protecció de dades personals.  
El Col·legi farà tot el que siga necessari perquè a través d'eixa finestreta única, els professionals puguen tindre de forma gratuïta:  
a) Accés al registre de col·legiats, que serà permanent i actualitzada, en la qual constarà: nom i cognoms de tots els col·legiats, número de col·legiació i situació d'habilitació professional.  
b) Accés al registre de societats professionals, el contingut del qual es limitarà en tot moment a allò que ha establit la Llei 2/2007 o aquella que la substituïsca.  
2. El Col·legi adoptarà les mesures necessàries per al compliment del que preveu este article, incorporant per a això les tecnologies necessàries i creant i mantenint les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat, per a això, es posaran en marxa els mecanismes de coordinació i col·laboració necessaris, inclusivament amb les corporacions d'altres professions.  
3. El Col·legi facilitarà per al seu coneixement al Consell General i al Consell Autonòmic, tota la informació concernent a les altes, baixes i qualsevol modificació que afecten els registres dels seus col·legiats i societats professionals.  
  
Article 9. Memòria anual  
El Col·legi estarà subjecte al principi de transparència en la seua gestió. Per a això, elaborarà una memòria anual que continga almenys la informació següent:  
a) Informe anual de gestió econòmica, incloent-hi els gastos de personal prou desglossats i especificant-hi, si és el cas, les retribucions dels membres dels seus òrgans quant al seu càrrec.  
b) Import de les quotes aplicables desglossades per conceptes i pel tipus de servicis prestats, així com les normes per al seu càlcul i aplicació.  
c) Informació agregada i estadística relativa als procediments informatius i sancionadors en fase d'instrucció o que hagen aconseguit fermesa, amb indicació de la infracció a què es referixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut dels seus codis deontològics, en el cas que es produïsquen.  
f) Les normes sobre incompatibilitats i les situacions de conflicte d'interessos en què es troben els membres de les juntes de govern.  
  
g) Informació estadística sobre l'activitat de visat.  
Quan pertoque, les dades es presentaran desagregades territorialment per delegacions.  
2. La memòria anual haurà de fer-se pública en el primer trimestre de cada any i sempre abans de la Junta General.  
  
Article 10. Servici de queixes i reclamacions  
1. El Col·legi atendrà, en l'àmbit de la seua competència, les queixes o reclamacions presentades pels col·legiats.  
2. Així mateix, disposaran d'un servici d'atenció als consumidors o usuaris, que necessàriament tramitarà i, si és el cas, resoldrà totes les queixes i reclamacions referides a l'activitat col·legial o professional dels col·legiats que es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos.  
3. A través d'este servici d'atenció als consumidors o usuaris, es resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió de la seua competència, d'acord amb dret.  
  
4. La regulació d'este servici haurà de preveure la presentació de queixes i reclamacions per via electrònica i a distància.  
  
  
TÍTOL III  
  
CAPÍTOL I  
De la col·legiació  
  
Article 11. De la col·legiació  
1. No podrà limitar-se el número de col·legiats inscrits en el Col·legi, ni tampoc tancar-se temporal o definitivament l'admissió de nous col·legiats.  
2. En el cas de desplaçament temporal d'un professional d'un altre estat membre de la Unió Europea, caldrà ajustar-se al que disposa la normativa vigent en aplicació del dret comunitari relativa al reconeixement de qualificacions.  
  
Article 12. Requisits de la col·legiació  
1. Per a la incorporació al Col·legi es requerix, amb caràcter general:  
a) Haver obtingut el corresponent títol oficial reconegut per l'Estat.  
b) No estar legalment subjecte a incapacitat que li impedisca la col·legiació.  
c) Tindre la nacionalitat espanyola o la d'algun dels estats membres de la Unió Europea, sense perjuí del que disposen els tractats internacionals ratificats per l'Estat espanyol i publicats en el Boletín Oficial del Estado.  
d) No estar subjecte a pena d'inhabilitació per a l'exercici professional per sentència ferma, ni trobar-se impedit per a tal exercici per una sanció disciplinària ferma anterior.  
e) Satisfer la quota d'ingrés corresponent.  
2. Podran ser nomenats col·legiats d'honor aquelles persones físiques o jurídiques, nacionals o estrangeres que, reunisquen mèrits o que hagen prestat servicis rellevants a favor del Col·legi o de la professió en general. Estos nomenaments només tindran efectes honorífics.  
  
Article 13. Règim de les incorporacions  
1. La incorporació al Col·legi té caràcter reglat i no podrà denegar-se als qui reunisquen els requisits fixats en l'article anterior, excepte el que disposa este precepte.  
2. La Junta de Govern del Col·legi, amb els informes oportuns previs, resoldrà les sol·licituds de col·legiació en el termini de dos mesos, mitjançant un acord motivat, contra el qual hi haurà els recursos regulats en estos estatuts.  
La col·legiació s'entendrà acordada per silenci administratiu, pel transcurs del termini de dos mesos sense que s'haja notificat resolució expressa; el termini es comptarà des de la presentació de la sol·licitud amb tots els documents exigibles, i s'interromprà el seu còmput des que es notifique a l'interessat la necessitat d'esmenar algun defecte formal o documental, fins que es presente l'esmena.  
  
Article 14. Pèrdua o suspensió de la condició de col·legiat  
1. Seran causes de pèrdua de la condició de col·legiat:  
a) La condemna per sentència ferma que porte amb si la pena principal o accessòria d'inhabilitació per a l'exercici de la professió.  
El col·legiat quedarà obligat a comunicar al Col·legi la sentència condemnatòria dins dels deu dies següents al en què se li notifique, sense perjuí d'abstindre's de tota activitat professional des que produïsca efectes la sentència condemnatòria.  
b) L'expulsió disciplinària acordada per resolució corporativa ferma.  
La sanció d'expulsió disciplinària produirà efectes des que siga ferma.  
L'òrgan que haja imposat la sanció ho notificarà al Consell Autonòmic i al Consell General, que ho comunicarà als altres col·legis.  
  
c) La baixa voluntària del col·legiat, que, en el cas dels exercents de la professió, només s'admetrà amb manifestació prèvia del cessament de l'activitat professional, tindrà efectes des de la seua sol·licitud si bé no eximirà del pagament de les quotes i altres deutes vençuts.  
d) La defunció del col·legiat.  
2. La col·legiació se suspendrà i amb esta els drets inherents a la condició de col·legiat, a conseqüència de la suspensió en l'exercici professional imposada per sanció disciplinària col·legial ferma.  
La situació de suspensió es mantindrà mentres subsistisca la causa que la determina.  
3. La falta de pagament de quotes i/o altres aportacions o servicis, per un import de dos trimestres, amb requeriment previ del seu abonament, no produirà la pèrdua de la condició de col·legiat, però sí la suspensió de tots els drets corporatius.  
Si el descobert arriba a les quotes corresponents a una anualitat o import equivalent per a altres aportacions o servicis, el Col·legi podrà donar de baixa el col·legiat, amb comunicació prèvia, fins que no abone totes les quotes pendents més els seus interessos legals, tot això sense perjuí de les mesures disciplinàries que pertocaren i de l'alçament de la suspensió dels drets tan prompte com com el col·legiat es pose al corrent en els seus pagaments. La situació de suspensió estarà i es mantindrà vigent mentres subsistisca la causa que la determine.  
  
CAPÍTOL II  
Drets i deures dels col·legiats  
  
Article 15. Drets dels col·legiats en la seua activitat professional  
Els col·legiats en l'exercici de la seua activitat professional, actuaran amb llibertat i independència, sense més limitacions que les imposades per la llei i per les normes ètiques i deontològiques, i a estos efectes tenen dret:  
a) A les consideracions degudes a la seua professió reconegudes per la legislació i normes estatutàries.  
b) Al lliure exercici de la seua professió a tot el territori nacional sense que l'Administració ni tercers limiten les actuacions professionals que tinga reconegudes per les lleis.  
c) Al cobrament dels seus honoraris professionals pels servicis prestats als seus clients en els termes que preveu estos estatuts, en la Llei General de Consumidors i Usuaris, en la Llei de Defensa de la Competència i la resta de disposicions legals vigents.  
  
Article 16. Deures dels col·legiats  
Els col·legiats tindran els següents deures en l'exercici de la seua activitat professional:  
a) Complir les prescripcions legals que siguen d'obligada observança en els treballs professionals que realitzen o executen i amb el codi deontològic d'aplicació i guardar el secret professional.  
b) Sotmetre, de conformitat amb la legislació vigent, al visat o registre de treballs professionals del Col·legi la documentació tècnica o facultativa, projectes, informes o qualsevol altre treball professional que subscriguen en l'exercici de la seua professió, siga quin siga el client o destinatari d'estos quan pertoque d'acord amb la legislació vigent, siga requerit per a això pel client o ho decidisca el mateix col·legiat i abonar els drets econòmics que corresponguen per este servici.  
  
c) Contribuir a través de l'exercici professional a la millor satisfacció dels interessos generals i dels clients i usuaris.  
d) Comunicar al Col·legi aquells fets de què tinguen coneixement, que afecten la professió amb vista a les actuacions col·legials que pertoquen.  
e) Estar al corrent en el pagament de les quotes ordinàries o extraordinàries, i la resta de càrregues col·legials i/o corporatives. Es consideraran càrregues corporatives totes les imposades pel Col·legi, el Consell Autonòmic i el Consell General.  
f) Comunicar les dades personals i fiscals i els seus eventuals canvis al Col·legi.  
g) Complir les normes legals i estatutàries i els acords dels diferents òrgans corporatius, tant del Consell General com del Consell Autonòmic i del mateix Col·legi.  
  
Article 17. Drets corporatius dels col·legiats  
1. A més dels drets mencionats en l'art. 15 relacionats amb l'activitat professional, corresponen al col·legiat els drets corporatius següents:  
  
a) Sufragi actiu i passiu en relació a tots els càrrecs electius del Col·legi, del Consell Autonòmic i del Consell General, en els termes que preveu els presents estatuts i en els dels esmentats consells i d'acord amb la legislació vigent.  
Els col·legiats jubilats conservaran tots els drets corporatius sense que puguen ser candidats a l'elecció de càrrecs de la Junta de Govern del Col·legi.  
b) A participar en la vida col·legial, segons els termes fixats en estos estatuts.  
c) A dirigir suggeriments i peticions per escrit als òrgans de govern del Col·legi.  
d) A sol·licitar l'empara del Col·legi quan consideren lesionats o menyscabats els seus drets i interessos professionals o corporatius o no es respecte la consideració i el tracte que els estiga reconegut.  
e) A participar en l'ús i gaudi dels béns del Col·legi i dels servicis que este tinga establits, participar en activitats de formació continuada, sempre amb subjecció a les normes que per al seu ús racional i adequat siguen fixades per la Junta de Govern.  
f) A ostentar les insígnies i distintius propis de la professió  
g) A conéixer la comptabilitat col·legial en la forma i condicions previstes en estos estatuts i en els terminis i condicions que es fixen reglamentàriament.  
h) A disposar d'una guia professional almenys amb la direcció de les oficines i despatxos dels col·legiats exercents i d'una finestreta única i això amb subjecció al que preveu la legislació sobre protecció de dades personals.  
i) A sol·licitar a la Junta de Govern l'establiment de servicis que considere convenients i necessaris per al funcionament i compliment dels fins del Col·legi.  
  
Article 18. Deures corporatius dels col·legiats  
a) Complir les prescripcions legals en matèria de previsió social.  
b) Complir les resolucions dels òrgans de govern del Col·legi, del Consell Autonòmic i del Consell General.  
c) Col·laborar amb la Junta de Govern quan siga requerit per esta, i en particular, participar en les comissions per a les quals se li designe, a fi d'aconseguir un millor desenvolupament de les funcions col·legials.  
  
d) Pagar les quotes i drets que hagen sigut aprovats pel Col·legi per al seu sosteniment i per a fins de previsió i mutu auxili.  
e) Fer respectar l'exercici professional i el de les institucions col·legials.  
f) Guardar el secret professional.  
g) Guardar respecte als membres dels òrgans de govern de la corporació i als altres companys.  
h) Denunciar davant del Col·legi tot acte d'intrusisme que arribe al seu coneixement, així com els casos d'exercici il·legal, ja siga per falta de col·legiació o de comunicació de l'actuació professional, siga per suspensió o inhabilitació de denunciat, o per estar incurs este en casos d'incompatibilitat o prohibició.  
i) Denunciar davant del Col·legi qualsevol atemptat a la llibertat, independència o dignitat d'un col·legiat en l'exercici de les seues funcions.  
j) Denunciar davant de la Junta de Govern del Col·legi qualsevol actuació professional de què tinga coneixement que poguera constituir competència deslleial.  
  
CAPÍTOL III  
De l'ordenació de l'exercici de la professió  
  
Article 19. De l'exercici de la professió  
1. L'exercici de la professió es farà en règim de lliure competència i estarà subjecte, quant a l'oferta de servicis i fixació de la seua remuneració, a la legislació vigent en matèria de defensa de la competència i de la competència deslleial.  
2. La incorporació al Col·legi habilita per a l'exercici de la professió a tot el territori de l'Estat espanyol.  
  
Article 20. Incompatibilitats.  
L'exercici de la professió és incompatible amb qualsevol situació prevista com a tal per la legislació vigent en cada moment.  
El professional en qui concórrega alguna causa d'incompatibilitat haurà de comunicar-ho immediatament a la Junta de Govern del Col·legi i cessar en l'exercici de la professió o si és el cas, de la concreta activitat incompatible.  
  
Article 21. Encàrrecs professionals.  
1. Llevat que una altra cosa resulte dels termes de l'encàrrec professional, el client pot resoldre l'encàrrec fet a un col·legiat i fer-se'l a un altre del mateix o d'un altre Col·legi, sense perjuí del pagament dels honoraris meritats fins a la data per l'anterior col·legiat.  
2. El nou encàrrec produirà efectes des de la seua data, i quedarà així el nou col·legiat habilitat per a fer els treballs que se li encarreguen.  
  
3. El que disposen els apartats anteriors s'entén sense perjuí de les accions judicials que assistisquen el col·legiat, primer titular de l'encàrrec, i de l'exercici d'estes, d'acord amb el que preveuen estos estatuts.  
  
4. El Col·legi facilitarà als col·legiats que ho sol·liciten fulls d'encàrrec professional en què quede reflectida la relació jurídica entre el professional i el client.  
  
Article 22. Visat.  
1. El visat és una funció pública descentralitzada que per atribució de la llei exercix el Col·legi en relació amb tots els projectes i la resta de treballs professionals dels col·legiats, en garantia dels interessos dels clients i usuaris i de l'interés públic general i d'acord amb la Llei 25/2009, de 22 de desembre i el Reial Decret 1000/2010, de 5 d'agost.  
  
El durà a terme el secretari del Col·legi, amb l'assistència del personal que necessite, en un termini màxim de set dies comptadors des del depòsit del treball professional si no es troben deficiències en la seua redacció o contingut, a excepció dels projectes que per la seua complexitat, contingut o exigència reglamentària necessiten un dictamen previ dels assessors del Col·legi. Quan s'hi advertisca alguna deficiència, omissió, o dificultat de qualsevol tipus per a obtindre el visat es farà saber a l'autor del projecte perquè procedisca a la seua esmena en un termini no superior a deu dies. Si no és realitzada l'esmena, acceptat el suggeriment per col·legiat, es passarà a la Junta de Govern, perquè esta adopte la decisió que corresponga. E l visat podrà ser denegat.  
  
2. El visat podrà ser voluntari o obligatori d'acord amb la legislació vigent.  
3. El visat garantix:  
a) La identitat i habilitació legal del tècnic autor, que el projecte és de qui el firma i que este tècnic està col·legiat, trobant-se en l'exercici legítim de la professió.  
b) L'observança de la normativa de compliment obligatori, de pertinent aplicació en cada cas, en relació amb l'exercici de la professió.  
c) La correcció i integritat formal de la documentació integrant del treball tècnic d'acord amb la legislació vigent aplicable al cas.  
  
d) La subscripció i vigència del assegurança de responsabilitat civil.  
4. El visat no comprendrà els honoraris ni les altres condicions contractuals la determinació de les quals es deixa al lliure acord de les parts i no sancionarà el contingut del treball professional ni la seua correcció tècnica.  
5. En el cas de treballs professionals que hagen de produir efectes fora de l'àmbit territorial del Col·legi, este dirigirà al Col·legi, en l'àmbit del qual produïsca els seus efectes el treball, una comunicació identificativa del col·legiat autor del treball i del treball mateix als efectes de l'exercici per part d'este col·legi de les funcions que legalment li corresponen.  
6. El Col·legi adoptarà les mesures necessàries per a la utilització del visat electrònic.  
  
Article 23. Del Registre de Treballs Professionals  
1. El Col·legi habilitarà un registre especial denominat de treballs professionals destinat als seus col·legiats que acreditarà que l'autor del projecte pertany al Col·legi, que es troba en possessió d'una assegurança de responsabilitat civil i que no es troba inhabilitat per a l'exercici de la professió d'enginyer tècnic industrial o de grau.  
2. El Col·legi habilitarà per a això un arxiu informàtic dirigit a guardar i custodiar tots els documents que presenten els seus col·legiats relatius al seu treball, i prenent les mesures i precaucions necessàries perquè estos consten en l'arxiu, almenys durant 10 anys.  
3. La Junta de Govern acordarà tot el que siga necessari per a la consecució de l'anteriorment exposat.  
  
Article 24. De la responsabilitat professional  
El col·legiat respon directament pels treballs professionals que subscriu, i estarà obligat a mantindre una pòlissa de assegurança de responsabilitat civil que cobrisca els danys derivats dels treballs que sotmeten a visat, almenys en la quantia que tinga fixada el Col·legi, en garantia dels interessos dels consumidors i usuaris.  
  
Article 25. Dels honoraris professionals  
Els honoraris són lliures i els col·legiats podran pactar el seu import i les condicions de pagament amb el seu client, si bé hauran d'observar les prohibicions legals relatives a la competència deslleial.  
  
Article 26. Cobrament d'honoraris  
El Col·legi assessorarà el col·legiat sobre com ha de procedir per a reclamar. Si el col·legiat vol fer una reclamació formal, ho farà ell mateix, assumint el costos que se'n deriven, i no a través del Col·legi.  
  
  
TÍTOL IV  
De l'organització col·legial  
  
CAPÍTOL I  
Dels òrgans de govern del Col·legi  
  
Article 27. Classes d'òrgans de govern  
El govern del Col·legi estarà presidit pels principis de responsabilitat, democràcia, autonomia, llibertat, legalitat i participació col·legial.  
1. En el Col·legi existiran els òrgans següents: la Junta General, la Junta de Govern, el degà, el vicedegà, el secretari, el vicesecretari, el tresorer i l'interventor, amb les atribucions que es preveuen en estos estatuts.  
2. Hi haurà una Junta Executiva perquè, amb delegació prèvia de la Junta de Govern, atenga o resolga els assumptes urgents que se li encomanen.  
També es podran crear per acord de la Junta de Govern, altres òrgans unipersonals o col·legiats de mera gestió de les activitats o servicis comuns que oferisca el Col·legi, o de preparació i estudi d'assumptes que han de resoldre altres òrgans de govern.  
  
Article 28. De la Junta General  
1. La Junta General és l'òrgan superior d'expressió de la voluntat del Col·legi, integrat per tots els col·legiats que es troben en l'exercici dels drets col·legials. Els seus acords adoptats d'acord amb estos estatuts, seran de compliment obligatori per a tots els col·legiats.  
  
2. Correspon a la Junta General:  
a) L'aprovació dels estatuts del Col·legi i de les seues modificacions posteriors.  
b) L'aprovació del pressupost, dels comptes anuals, de la quota col·legial periòdica i la de la incorporació al Col·legi. L'import de la quota d'incorporació del Col·legi no podrà ser restrictiva del dret a la col·legiació, ni superar els costos associats a la tramitació de la inscripció.  
  
c) L'aprovació de la gestió de la Junta de Govern i de la memòria anual del Col·legi.  
d) L'establiment, o la supressió si és el cas, dels servicis corporatius necessaris per al compliment dels seus fins.  
e) El nomenament de la Comissió Revisora de Comptes.  
f) L'aprovació de l'alienació o gravamen de béns immobles del Col·legi.  
g) L'aprovació del canvi de domicili del Col·legi.  
h) L'aprovació, en l'àmbit corporatiu, de la fusió, absorció, segregació i dissolució del Col·legi, amb caràcter previ al compliment de la resta de requisits exigits legalment.  
  
Article 29. Règim de funcionament de la Junta General  
1. Les sessions de la Junta General seran ordinàries o extraordinàries.  
2.a) La Junta General es reunirà amb caràcter ordinari una vegada a l'any, dins del primer quadrimestre, a fi d'examinar i aprovar la memòria d'activitats, comptes de resultats, balanç de l'exercici anterior junt amb resultat del censor de comptes i els pressupostos del nou exercici. Igualment es donarà als col·legiats una informació general sobre la marxa del Col·legi en tots els seus aspectes.  
b) La convocatòria de tota Junta General Ordinària es remetrà per escrit i a través de correu electrònic a tots els col·legiats, i serà vàlida qualsevol de les dos opcions, amb almenys un mes d'antelació a la data de la seua celebració, especificant, amb tota claredat, l'orde del dia, lloc, dia i hora de la seua celebració. Així mateix, s'exposarà, amb la mateixa antelació esmentada, en la pàgina web i en el tauler d'anuncis de la seu del Col·legi.  
Des de la convocatòria, els col·legiats podran examinar en la Secretaria del Col·legi, durant les hores d'atenció al públic, la documentació relativa als assumptes inclosos en l'orde del dia.  
c) Les juntes generals ordinàries seran presidides pel degà, o per qui estatutàriament el substituïsca, i actuarà de secretari qui ho siga de la Junta de Govern, o qui estatutàriament el substituïsca. Se celebraran sempre en el dia assenyalat i siga quin siga el nombre dels concurrents a estes.  
Per a la constitució vàlida de la junta general ordinària serà necessària l'assistència de la majoria absoluta dels col·legiats en primera convocatòria, i podrà celebrar-se en segona convocatòria, mitja hora després de la primera, i bastarà per a la seua constitució la sola presència del degà i el secretari, o els qui reglamentàriament els substituïsquen, i de com a mínim tres col·legiats.  
d) Els col·legiats podran presentar a la Junta General Ordinària tot tipus de propostes en matèria de la seua competència, perquè siguen debatudes i aprovades o desestimades si és el cas per esta. Les esmentades propostes, perquè puguen ser debatudes, hauran de ser presentades en Secretaria amb una antelació de quinze dies hàbils a la celebració de la Junta General i hauran d'entregar-se firmades almenys per vint-i-cinc col·legiats.  
e) Els acords de la Junta General s'adoptaran per majoria simple dels assistents, llevat que legalment o estatutàriament s'exigisca un altre tipus de majoria.  
El vot no podrà ser delegable.  
f) Els acords seran adoptats per votació a mà alçada, llevat que un nombre de col·legiats assistents a la junta que suposen un cinc per cent de tots, sol·liciten que siga secret, i en este cas el degà, o persona que el substituïsca, establirà en l'acte el mode i la forma de practicar-se, i exposarà públicament abans de la votació quins seran vàlids i quins nuls, i es procedirà posteriorment a la votació, i immediatament al seu recompte davant de tots els presents.  
g) Abans de la votació se celebraran torns d'intervenció sobre els assumptes de debat dirigits en tot moment pel degà, i este o qui el substituïsca podrà limitar les intervencions dels col·legiats, segons la gravetat o importància de l'assumpte a tractar, a un determinat nombre de torns de paraula.  
h) A les juntes generals podran assistir tots els assessors que considere necessaris la Junta de Govern del Col·legi o el degà, i podran intervindre en els debats que es plantegen a instància pròpia o a petició de qualsevol dels assistents.  
i) Els acords que adopte la Junta General seran obligatoris per a tots els col·legiats, i immediatament executius, amb independència de quan es produïsca l'aprovació de l'acta, i sense perjuí del règim de recursos que pertoquen.  
j) Les actes de les Juntes ordinàries estaran a disposició de tots els col·legiats en la seu del Col·legi, en el termini màxim d'un mes comptador des de l'endemà de la celebració de la Junta.  
Si en el termini d'un mes a comptar de la data d'exposició de l'acta, no es formulara cap impugnació sobre esta, per mitjà d'un escrit motivat davant de la Junta de Govern, esta acta adquirirà fermesa.   
k) En cas d'impugnació, la Junta de Govern resoldrà sobre esta en el termini de quinze dies hàbils. Transcorregut l'esmentat termini sense que no haja resolt res, caldrà entendre desestimada la impugnació per silenci administratiu.  
3. a) La Junta General es reunirà amb caràcter extraordinari per a tractar qualsevol altre assumpte que no siga matèria de Junta Ordinària.  
b) La Junta General Extraordinària es reunirà, amb convocatòria prèvia del degà, o per acord de la Junta de Govern per decisió majoritària dels seus membres o quan ho sol·liciten, per escrit i amb la seua firma, degudament identificada o legitimada un nombre de col·legiats no inferior al deu per cent del cens de col·legiats a la data de la petició.  
La convocatòria expressarà els assumptes concrets que hagen de tractar-s'hi. L'assemblea haurà de celebrar-se en el termini màxim d'un mes comptador des de l'acord del degà o de la Junta de Govern, en els dos primers casos, o des de la presentació de la sol·licitud en el tercer.  
c) Per al règim de convocatòries, deliberacions i votacions, així com de les impugnacions dels acords adoptats en Junta General Extraordinària i els seus terminis per a interposar els oportuns recursos, i resoldre'ls, caldrà ajustar-se a allò que han establit les juntes generals ordinàries, llevat que estos estatuts o la normativa legal vigent establisquen el contrari.  
d) Els acords adoptats en junta extraordinària són immediatament executius, sense perjuí dels recursos que puguen formular-s'hi.  
  
Article 30. De la Junta de Govern.  
1. La Junta de Govern és l'òrgan representatiu i executiu a qui correspon el govern del Col·legi i té com a funció fonamental la protecció i empara dels col·legiats en l'exercici de la professió.  
  
2. La Junta de Govern estarà constituïda pel degà, vicedegà, secretari, vicesecretari, tresorer, interventor i 5 vocals.  
3. El mandat dels càrrecs de la Junta de Govern tindrà una duració de quatre anys, sense que cap d'ells puga ser candidat al mateix càrrec més que per a un segon mandat consecutiu; tot això sense perjuí del que preveu la disposició transitòria segona d'estos estatuts.  
  
4. a) Les deliberacions dutes a terme al si de la Junta de Govern seran secretes, i els seus membres es remetran en tot a l'acta que elabore el secretari i que aprove la Junta de Govern, sense perjuí dels vots particulars en contra o les reserves als acords expressament fetes constar.  
  
b) Queda prohibit a tots els membres de la junta l'ús directe o la transmissió a terceres persones alienes a esta, en qualsevol forma i medi, de la informació, dades, documents, arxius, suports informàtics, llistats etc., que per raó del càrrec haguera conegut, manejat o disposat, i pot ser declarat responsable per acció o omissió de la infracció del deure de sigil establit en este article, com a autor d'una falta molt greu l'única sanció del qual és la inhabilitació per a l'exercici de càrrecs electius i la seua expulsió del Col·legi per dos anys; llevat que siguen utilitzats com a mitjà de prova davant d'un òrgan de la jurisdicció ordinària a fi d'intentar acreditar actuacions contràries a la llei o a estos estatuts, normes internes o acords de la Junta de Govern.  
c) El deure de sigil dels càrrecs de la Junta de Govern s'estendrà, fins i tot després de deixar de pertànyer a esta, com a mínim durant cinc anys, i en especial en totes aquelles matèries sobre les quals la Junta de Govern en les seues deliberacions haguera indicat expressament el caràcter reservat de l'assumpte tractat.  
d) Queda prohibit als membres de la Junta de Govern l'ús dels mitjans materials o personals del Col·legi en benefici personal o per a la realització d'actuacions no previstes per la legislació vigent en matèria de col·legis professionals, o si és el cas no autoritzades per la Junta de Govern, i en serà responsable patrimonial de forma directa i exigible davant dels òrgans de la jurisdicció ordinària, de totes les repercussions econòmiques que s'hagen provocat amb motiu d'esta actuació i que el Col·legi haja hagut d'atendre.  
e) Cap membre de la Junta de Govern no podrà tindre establit un vincle laboral o comercial amb el Col·legi.  
5. En cas de cessament o vacant d'algun membre de la Junta de Govern distints del degà, este serà substituït fins a la finalització del seu mandat per un altre col·legiat que trie la mateixa Junta de Govern, si ho considerara necessari, el qual ocuparà el lloc i tindrà el període de mandat per al que va ser elegit el cessant o la vacant.  
6. En el supòsit de cessament o dimissió de més de la mitat dels membres de la Junta de Govern, es convocaran amb caràcter urgent per esta, en el termini de quinze dies comptadors de la data en què es va produir el cessament o la dimissió, noves eleccions per a tots i cada un dels càrrecs de la Junta de Govern, sense que cap dels seus membres puga abandonar els seus càrrecs fins que hagen pres possessió d'estos els elegits en les noves eleccions.  
7. La Junta de Govern es reunirà, com a mínim, una vegada al mes, i en quedarà exclòs el mes d'agost, sense perjuí de poder fer-ho en qualsevol moment, quan la importància o nombre dels assumptes ho requerisca, o ho decidisca el degà o ho sol·licite la quarta part dels seus membres.  
La convocatòria per a les reunions la cursarà el secretari, per orde del degà, amb tres dies d'antelació com a mínim. Es farà per escrit i estarà acompanyada de l'orde del dia corresponent. Fora d'este no podran tractar-se altres assumptes, excepte els que el degà, o la quarta part dels seus membres, ho consideren d'urgència.  
Els acords s'adoptaran per la majoria dels vots dels assistents, i serà, en cas d'empat, de qualitat o diriment el del degà.  
Les votacions seran sempre a mà alçada, llevat que la majoria dels membres de la junta demane que siga secreta, i en este cas així serà per mitjà de paperetes en blanc que seran entregades al secretari de la junta per al seu recompte.  
8. La mateixa Junta de Govern podrà, si ho considera convenient per al seu millor funcionament, dotar-se d'un reglament intern.  
  
Article 31. Competències de la Junta de Govern.  
1. Correspon a la Junta de Govern la direcció i administració del Col·legi, per al compliment dels seus fins, en tot allò que de manera expressa no competix a la Junta General.  
L'assistència a les reunions de la Junta de Govern és obligatòria. La Junta de Govern considerarà abandó del càrrec la falta no justificada a tres sessions consecutives o cinc no consecutives en el termini d'un any.  
  
2. De manera especial correspon a la Junta de Govern:  
a) Vetlar pel compliment dels fins del Col·legi.  
b) Aprovar els informes, estudis, dictàmens, mediacions, laudes i arbitratges encomanats al Col·legi.  
c) La informació del pressupost i la rendició dels comptes anuals.  
  
d) Proposar a la Junta General les quotes que han d'abonar els col·legiats.  
e) Dirigir la gestió econòmica del Col·legi i proposar a la Junta General les inversions o actes de disposició o gravamen dels béns immobles del Col·legi.  
f) L'admissió i baixa dels col·legiats, amb els requisits i per mitjà de la tramitació establida en estos estatuts.  
g) Convocar i fixar l'orde del dia de les juntes generals i l'execució dels seus acords, sense perjuí de les facultats del degà de decidir per si la convocatòria de qualsevol classe de junta general amb l'orde del dia que ell decidisca.  
h) Mitjançar en la resolució dels problemes que puguen sorgir entre els col·legiats.  
i) Exercir la potestat disciplinària.  
j) Convocar eleccions per a proveir els càrrecs de la Junta de Govern.  
k) Elaborar i aprovar els reglaments de règim interior.  
l) Acordar l'exercici de qualsevol classe d'accions i recursos, ordinaris i extraordinaris, administratius i jurisdiccionals davant de qualsevol organisme administratiu, jutjat o tribunal, o davant del Tribunal Constitucional.  
m) Les altres funcions que li encomanen directament les lleis o estos estatuts.  
n) Nomenar un director de gestió que tindrà les funcions i comeses que s'expressen en els estos estatuts.  
o) Nomenar la Junta Executiva en els termes que determinen estos estatuts.  
p) Qualsevol altra facultat no atribuïda expressament a cap altre òrgan col·legial.  
  
Article 32. El degà.  
1. Qui exercisca el càrrec de degà haurà de trobar-se en l'exercici de la professió en qualsevol de les seues formes. Tindrà el tractament d?«Il·lustríssim Senyor».  
2. Corresponen al degà totes les funcions que li conferixen estos estatuts i en tot cas:  
a) Tindre la representació legal del Col·legi, atorgar poders en favor de procuradors dels tribunals i designar lletrats.  
b) Convocar i fixar l'orde del dia de qualsevol reunió col·legial inclosa la de la Junta General, dirigir les deliberacions i autoritzar amb la seua firma les actes de la Junta General, les de govern i les executives.  
c) Presidir les juntes de govern, les generals, les executives i totes les comissions a què assistisca, dirigint totes les discussions amb vot de qualitat en cas d'empat.  
d) Donar possessió dels seus càrrecs als membres de la Junta de Govern.  
e) Autoritzar amb la seua firma els títols d'incorporació al Col·legi.  
f) Autoritzar amb la seua firma les certificacions que expedisca el secretari del Col·legi.  
g) Autoritzar i firmar els lliuraments o ordes de pagament i firmar els documents necessaris per a l'obertura de comptes corrents, així com els xecs expedits per la Tresoreria i la resta d'autoritzacions per a retirar quantitats.  
h) Exercir les funcions de consell, vigilància i correcció que els estatuts expressament li reserven.  
i) Totes aquelles que li atorguen estos estatuts sense perjuí de la seua potestat per a delegar en altres membres de la Junta de Govern.  
  
  
Article 33. El vicedegà.  
Correspon al vicedegà totes les funcions que li delegue el degà, sense que puga este delegar-li la totalitat de què té atribuïdes.  
El vicedegà assumirà, extraordinàriament, totes les funcions del degà en cas d'absència, malaltia o vacant.  
En cas d'absència, malaltia o vacant del degà i del vicedegà, assumirà les funcions del primer el secretari.  
  
Article 34. El secretari.  
1. El secretari de la Junta de Govern, és el fedatari públic de tots els actes col·legials i, amb la seua firma, haurà de donar fe, legalitzar i legitimar tot tipus de documentació oficial que el Col·legi emeta a altres organismes oficials o privats. Corresponen al secretari, les atribucions següents:  
a) Redactar i cursar, seguint les instruccions del degà, la convocatòria i l'orde del dia de la Junta General, de la Junta de Govern i dels altres òrgans col·legiats de què siga membre, així com preparar i facilitar la documentació necessària per a la deliberació i adopció de resolucions en la sessió corresponent.  
b) Alçar, estendre i firmar l'acta de les sessions de la Junta General, de la Junta de Govern i dels altres òrgans col·legiats de què forme part.  
  
c) Portar i custodiar els llibres d'actes i documentació que reflectixen l'actuació dels òrgans col·legials i dels altres llibres d'obligada administració en el Col·legi.  
d) Redactar la memòria anual.  
e) Expedir certificacions amb el vistiplau del degà.  
f) Firmar per si, o amb el degà en cas necessari, les ordes, la correspondència i la resta de documents administratius de gestió ordinària.  
  
g) Exercir la direcció del personal del Col·legi.  
h) Tindre a càrrec seu l'arxiu general del Col·legi i el seu segell.  
i) Rebre i donar compte al degà de totes les sol·licituds i comunicacions que es reben en el Registre General del Col·legi.  
j) Complir i fer complir al personal a les seues ordes, inclòs el director de Gestió, els acords de la Junta General i Junta de Govern, i les ordes del degà, l'execució de les quals li corresponga.  
k) Donar fe de la presa de possessió dels càrrecs de tots els membres de la Junta de Govern.  
l) Custodiar les llistes de col·legiats, els expedients personals i la resta de documentació administrativa, així com els suports informàtics del Col·legi, el Registre de Societats Professionals i de l'arxiu general de què serà directament responsable.  
m) Portar per si, auxiliat pel personal d'oficina en què puga delegar, el Llibre Registre de Col·legiats, en què es farà constar el nom i cognoms del col·legiat, l'escola universitària de què procedisca, branca acadèmica, altres titulacions, màsters, cursos de postgrau que tinga cursats, data d'expedició del títol, data de la sol·licitud d'ingrés i de la incorporació, domicili, domicili professional, variacions, empresa en què presta els seus servicis o si exercix la professió lliurement, i totes les dades que pogueren ser útils per a formar l'historial i expedient personal de cada col·legiat, del qual també serà directament responsable. De la mateixa manera portarà el Llibre de Registre de Societats Professionals. Ambdós registres estaran subjectes a la legislació sobre protecció de dades de caràcter personal.  
n) Autoritzar el visat per si, o auxiliat pel director de Gestió o empleats específicament habilitats, dels treballs professionals dels col·legiats, portant el control, registre i arxivament d'estos, com a mínim durant el període de vigència del seu càrrec.  
o) Rebre i donar compte al degà de totes les sol·licituds i comunicacions que es reben en el Registre General del Col·legi.  
  
Article 35. El vicesecretari  
1 Correspon al vicesecretari auxiliar el secretari en l'exercici de les seues funcions i substituir-lo en cas d'absència, malaltia, vacant o dimissió d'este.  
2 Igualment correspon al vicesecretari l'exercici de totes aquelles facultats i atribucions que deleguen en ell el degà, la Junta Govern i la Junta Executiva.  
  
Article 36. El tresorer  
1. Correspon al tresorer:  
a) Recaptar i custodiar els fons del Col·legi, ser responsable d'estos, i per això firmarà rebuts i rebrà cobraments. Cobrar els interessos i les rendes del capital.  
b) Firmar rebuts, rebre cobraments, i conjuntament amb la firma del degà o de la persona que per expressa delegació d'este tinga firma mancomunada en els comptes del Col·legi, fer pagaments.  
c) Disposar l'ingrés dels cobraments diaris que es realitzen en el Col·legi, en les entitats financeres que hagen sigut designades per acord de la Junta de Govern, reservant el fons de caixa reduït a l'indispensable per a atendre les operacions ordinàries del Col·legi.  
d) Ingressar i retirar fons dels comptes bancaris, conjuntament amb la firma autoritzada del degà.  
e) Donar compte de la falta de pagament de les quotes dels col·legiats, perquè per la Junta de Govern s'adopten les mesures procedents.  
f) Informar la Junta de Govern, de la situació de la tresoreria, amb indicació dels saldos depositats en entitats financeres i les seues variacions.  
g) Autoritzar el corresponent compte d'ingressos i pagaments mensuals per a sotmetre-la a l'aprovació de la Junta de Govern i reunides els corresponents a tot l'any, amb els seus justificants, presentar-los a l'aprovació de la Junta General Ordinària i a l'examen i verificació de la Comissió Censora de Comptes.  
h) Conéixer els assentaments dels llibres de comptabilitat necessaris, portats en forma legal, i demanar per a això si fóra necessari l'assessorament de tècnics en matèria fiscal i comptable.  
i) Preparar els pressupostos anuals del Col·legi i sotmetre'ls a coneixement, estudi i aprovació de la Junta de Govern.  
  
Article 37. L'interventor  
Correspon a l'interventor:  
a) Portar els llibres de comptabilitat legalment exigits.  
b) Firmar el compte d'ingressos i pagaments mensuals per a informe de la Junta de Govern, així com el compte anual per a la seua aprovació per la Junta General.  
c) Elaborar la memòria econòmica anual, i fer conéixer a tots els col·legiats el balanç de situació econòmica del Col·legi.  
d) Elaborar l'avantprojecte de pressupostos del Col·legi.  
e) Portar l'inventari dels béns del Col·legi.  
  
Article 38. Els vocals  
Correspon als vocals de la Junta de Govern:  
1. L'exercici de les funcions que els delegue o encomane el degà o la Junta de Govern.  
2. Auxiliar els titulars dels restants càrrecs de la Junta de Govern i substituir-los en cas d'absència, malaltia o vacant temporal, en els termes que preveuen estos estatuts.  
3. Assistir, en torn amb els restants vocals, al domicili social del Col·legi, per a atendre el despatx de qualsevol eventualitat que es presente i sempre que siga requerida la seua presència.  
4. Defendre els interessos i plantejar els assumptes de les distintes comissions que representen davant de la Junta de Govern, i sotmetre esta a les propostes i acords a adoptar en relació amb aquelles amb el fi primordial d'obtindre un millor funcionament i servici al col·lectiu d'estes.  
  
Article 39. Provisió de vacants de la Junta de Govern  
1. En cas de vacant permanent o absència motivada per qualsevol causa, es cobriran els càrrecs de la manera següent:  
El de degà pel de vicedegà.  
El de vicedegà pel de secretari.  
El de secretari pel de vicesecretari.  
El de tresorer pel d'interventor.  
El d'interventor pel vocal primer.  
Quan la vacant o absència afecte de forma permanent i continuada qualsevol dels vocals membres de la Junta de Govern, esta podrà proveir de forma interina el càrrec amb caràcter interí, i elegir lliurement d'entre els col·legiats que formen part del Col·legi.  
2. L'exercici del càrrec vacant, tindrà caràcter interí i el seu mandat finalitza en la mateixa data en què siguen renovats els càrrecs en les següents eleccions que es convoquen.  
3. Si per qualsevol causa quedaren vacants més de la mitat dels càrrecs de la Junta de Govern del Col·legi, es convocaran amb caràcter extraordinari eleccions a celebrar en el termini de quinze dies comptadors de la data en què es va produir el cessament o la dimissió, noves eleccions per a tots i cada un dels càrrecs de la Junta de Govern. Mentres no s'hagen celebrat les eleccions, tots els membres de la Junta, inclosos els dimissionaris, romandran en els seus càrrecs de forma provisional.  
  
Article 40. El director de Gestió  
1. La Junta de Govern podrà nomenar un director de Gestió que haurà de ser col·legiat amb una antiguitat mínima en l'exercici de la professió de cinc anys, qui amb l'aprovació prèvia de la Junta General, passarà a formar part del personal del Col·legi.  
El procés de selecció haurà de ser realitzat per una empresa externa de recursos humans per a acreditar l'objectivitat i imparcialitat de l'elecció del candidat.  
Per a procedir a la baixa en les seues funcions del director de Gestió, haurà d'aprovar-se la decisió en Junta de Govern per majoria absoluta i ser posteriorment referendada en Junta General.  
2. Les funcions del director de gestió seran les que de forma expressa li conferisca la Junta de Govern, mentres que de forma genèrica exercirà la direcció del Col·legi, sota la direcció del secretari o del vicesecretari, per delegació del primer.  
Serà responsable del personal del Col·legi, ordenant i dirigint el seu treball a fi d'assegurar el funcionament correcte dels servicis i aconseguir la seua màxima eficàcia, així com proposar les modificacions de la plantilla que crega oportunes.  
Haurà d'assistir a les reunions de la Junta de Govern i de la Junta General, amb veu però sense vot, per a donar informació de tots els assumptes que s'hi tracten, si és requerit per a això.  
Serà obligació del director de Gestió proposar a la Junta de Govern, les actuacions oportunes amb vista a un millor funcionament del Col·legi, així com vigilar l'execució dels acords aconseguits.  
  
Article 41. La Junta Executiva   
1. La Junta Executiva del Col·legi és l'òrgan executiu dels acords de la Junta de Govern, així com, per delegació d'esta, dels de la Junta General i de la gestió i administració del Col·legi.  
2. La Junta Executiva estarà constituïda pel degà, el vicedegà, el secretari, el vicesecretari, el tresorer i l'interventor. Podrà per decisió del degà o de la majoria de la Junta Executiva, incorporar-se algun dels vocals de la Junta de Govern, amb la sol·licitud prèvia d'este o a requeriment del degà. Totes les seues decisions seran vinculants per a tots els col·legiats des que es prenguen, i estes hauran de ser ratificades en tots els seus termes per la Junta de Govern del Col·legi en la primera reunió que esta tinga.  
3. La Junta Executiva es reunirà almenys una vegada al mes o quan la convoque el degà per si o a instàncies de tres o més dels seus membres. En totes les votacions de la Junta Executiva, cada membre tindrà un vot. En cas d'empat el vot del degà serà diriment.  
4. A les reunions de la Junta Executiva assistirà, sempre que es requerisca, el director de Gestió, qui tindrà veu però no vot,  
5. Dels acords que adopte la Junta Executiva alçarà acta el secretari, qui portarà un llibre a este efecte, i serà responsable de la seua custòdia.  
  
6. L'assistència a les reunions dels membres de la Junta Executiva és obligatòria. La Junta Executiva considerarà abandó del càrrec la falta no justificada a tres sessions consecutives o cinc no consecutives en el termini d'un any.  
  
Article 42. Les comissions  
1. Les comissions són òrgans creats per la Junta de Govern per a aconseguir una major operativitat i eficàcia per la seua banda, i hauran d'estar presidides pel degà o per algun membre de la Junta de Govern, i podran estar integrades tant per membres de l'esmentada junta com per altres col·legiats.  
Podran tindre caràcter permanent o temporal.  
2. Comissions de treball permanents i temporals:  
Per a dur a terme les tasques i fins que li són propis al Col·legi, la Junta de Govern podrà crear les comissions de treball que estime convenients, així com per a temes genèrics o específics.  
La seua missió serà estudiar i dictaminar els temes que se li encomanen, elevar la Junta de Govern iniciatives i propostes, així com col·laborar en la consecució de les finalitats del Col·legi.  
Són òrgans de treball del Col·legi i, per tant, sense cap personalitat fora de l'àmbit col·legial.  
3. La Junta de Govern haurà de redactar unes normes internes i/o procediments que regulen de forma expressa les comissions, a fi que puguen actuar i procedir amb la major rapidesa i rigor possible per a resoldre tots els problemes que se li plantegen.  
  
  
TÍTOL V  
Del règim electoral i moció de censura  
  
Article 43. Principis electorals  
Les eleccions per a la Junta de Govern s'ajustaran als principis democràtics de sufragi lliure, igual, directe i secret dels col·legiats, d'acord amb el que preveuen estos estatuts.  
  
Article 44. Convocatòria  
La Junta de Govern acordarà, dins del primer trimestre de l'any que corresponga per finalització de mandat i en el mateix dia s'anunciarà en el tauler d'anuncis del Col·legi i es remetrà a dos dels diaris de major difusió de la província de València, l'anunci de la convocatòria i el calendari electoral per a la seua publicació l'endemà de la seua convocatòria.  
  
Article 45. Electors  
Són electors tots els col·legiats que es troben d'alta el dia de la convocatòria i estiguen en ple gaudi dels drets corporatius.  
  
Article 46. Candidatures  
1. Podran formar part de les candidatures, tots els col·legiats que a més de tindre la qualitat d'electors, reunisquen, el dia de la convocatòria, les condicions següents:  
a) Trobar-se en l'exercici de la professió i portar exercint-la un mínim de deu anys, en qualsevol de les seues modalitats, per als càrrecs de degà, vicedegà, secretari, vicesecretari, tresorer i interventor.  
  
b) Per als vocals, trobar-se en l'exercici de la professió i portar exercint-la, en qualsevol de les seues modalitats, amb una antiguitat mínima de cinc anys.  
En ambdós casos serà necessari justificar l'antiguitat per mitjà d'un certificat de la inscripció en el corresponent arxiu col·legial.  
2. Altres requisits de les candidatures.  
a) Les candidatures hauran de ser completes, figurant-hi els candidats a tots els càrrecs amb el seu nom, cognoms i el càrrec per al qual es presenten  
b) Les candidatures hauran d'estar avalades per un mínim de 50 electors que no siguen candidats  
c) La insuficiència del nombre de firmes vàlides d'aval d'electors, la falta de conformitat expressa dels candidats i l'incompliment del requisit que les candidatures es presenten completes, són defectes essencials no esmenables.  
3. Duració del mandat.  
La duració dels càrrecs elegits serà de quatre anys.  
  
Article 47. Junta Electoral  
En cada procés electoral, es constituirà una junta electoral que serà l'encarregada de vigilar tot el procés, presidir la votació, fer l'escrutini, resoldre les reclamacions que es presenten i en general, realitzar totes les actuacions que calga per a garantir la puresa, objectivitat i transparència del procés electoral.  
La Junta Electoral estarà formada pel president, que serà l'elector de més edat entre els qui no hagen complit els 65 anys el dia de l'elecció i quatre vocals, dels quals dos seran els qui el seguisquen en edat i els altres dos, els de menor edat el dia de l'elecció.  
El vocal de menor edat actuarà de secretari.  
Es designaran suplents aquells col·legiats que seguisquen als titulars en l'orde indicat d'edat.  
Cap component de la Junta Electoral no podrà ser candidat, ni podrà estar en relació amb qualsevol d'ells en els supòsits de l'article 28.2 de la Llei 30/1992, i de ser-ho, el substituirà el seu suplent. Cap component de la Junta de Govern no podrà pertànyer a la junta electoral.  
  
En cas d'empat en les votacions de la Junta Electoral, decidirà el vot de qualitat del president.  
La Junta Electoral es constituirà dins dels cinc dies següents a la convocatòria electoral; la constitució de la junta electoral, s'anunciarà en el tauler d'anuncis del Col·legi dins dels tres dies següents.  
  
  
Article 48. Procés electoral  
1. Llista d'electors.  
La Junta de Govern del Col·legi facilitarà a la Junta Electoral, la llista d'electors, que es farà pública per mitjà de la seua exposició en el tauler d'anuncis del Col·legi el mateix dia de la constitució de la junta electoral.  
Les normes electorals i calendari es remetran a tots els col·legiats el mateix dia de la constitució de la Junta Electoral.  
La junta electoral resoldrà totes els incidències o reclamacions relatives a inclusions, exclusions o correccions que es presenten fins a cinc dies després de l'exposició de la llista d'electors.  
Les esmentades resolucions es faran públiques en el mateix tauler d'anuncis, en el termini dels dos dies següents.  
Contra la resolució de la Junta Electoral no podrà interposar-se cap recurs, sense perjuí, si és el cas, del recurs contra la proclamació de candidatura electa.  
2. Presentació i proclamació de candidats:  
a) A partir del moment en què es constituïsca la Junta Electoral i fins a les 18 hores del dia quinzé posterior a la convocatòria, els electors podran presentar els documents en què es continguen les candidatures.  
  
b) El mateix dia a les 20 hores, la Junta Electoral revisarà les documentacions presentades i procedirà a la proclamació d'aquelles candidatures que reunisquen les necessàries condicions, i se n'alçarà acta en dos exemplars del resultat de la proclamació. En esta acta s'inclouran totes les reclamacions que puguen formular els assistents a l'acte i sobre les quals la Junta Electoral resoldrà el que pertoque. Una de les còpies serà exposada en el tauler d'anuncis del Col·legi, i es reservarà la segona com a part de la documentació de l'expedient electoral. Es notificarà a les candidatures proclamades per mitjà de l'ús de correu electrònic o telefonada.  
c) En el cas que alguna candidatura patira d'algun defecte formal esmenable, la Junta Electoral concedirà un termini de quaranta-huit hores per a l'esmena, i es demorarà en este cas l'acte de proclamació fins a l'endemà de quan finalitze este termini, a la mateixa hora indicada.  
Quan només hi haja una candidatura proclamada, no pertocarà cap votació i seran proclamats electes tots els components de l'esmentada candidatura.  
Totes les reunions que als fins indicats celebre la Junta Electoral seran públiques i se n'alçarà acta en què es faran constar les incidències hagudes, així com les reclamacions que s'hi formulen.  
d) La reunió de la Junta Electoral per a la proclamació de les candidatures s'alçarà una vegada s'hagen realitzat les operacions anteriors.  
  
3. Votació.  
a) El trenté dia posterior a la convocatòria, a les 9 hores, començarà l'acte de la votació i a este efecte haurà d'estar constituïda la junta electoral en mesa electoral.  
Cada candidatura proclamada podrà designar dos interventors, la presentació prèvia de credencials firmades per un dels membres de la candidatura corresponent.  
El temps de permanència de la mesa electoral serà des de les 9 hores fins a les 19 hores del dia assenyalat per a l'elecció, durant este temps hauran d'emetre el seu vot els electors.  
b) El president de la mesa tindrà dins del local on se celebre l'elecció autoritat exclusiva per a mantindre l'orde, assegurar la llibertat dels electors i l'observança de la legalitat. Al lloc reservat on s'instal·le la mesa electoral només podran romandre els seus components i els interventors en representació de les candidatures.  
  
Ni en els locals on se celebre l'elecció ni als voltants d'estos podrà realitzar-se propaganda de cap gènere a favor dels candidats. El president de la mesa prendrà respecte d'això totes les mesures que estime convenients.  
c) La votació serà nominal i secreta i anunciarà el president el seu inici amb les paraules «Comença la Votació».  
Tots els electors s'acostaran un a un a la mesa manifestant el seu nom i cognoms. Després de cerciorar-se per l'examen de la llista electoral, que faran els vocals i interventors, com que en esta figura el nom del votant, així com la seua identitat, que es justificarà per mitjà de l'exhibició del document nacional d'identitat o un altre document acreditatiu d'esta (carnet de col·legiat, permís de conduir o passaport) que estiguen en vigor, l'elector entregarà per la seua mà al president el sobre contenint al seu interior la papereta corresponent a l'elecció de la candidatura. A continuació el president, sense ocultar el sobre ni un moment a la vista del públic, dirà en veu alta el nom de l'elector i afegint «Vota», depositarà el sobre en l'urna.  
Si la identitat del votant oferira dubte es comprovarà i resoldrà la mesa.  
d) Emissió del vot per correu.  
La modalitat de l'emissió del vot per correu té com a finalitat facilitar al màxim el dret a l'exercici del vot, acompanyada de l'autenticitat exigible en qualsevol procés electoral.  
L'elector que decidisca votar per correu, podrà fer-ho per mitjà de manifestació a la junta electoral, amb els requisits següents:  
1) A partir de la constitució de la junta electoral i fins al dotzé dia posterior a la convocatòria, els electors que desitgen votar per correu, ho manifestaran per escrit a la Junta Electoral. Una vegada proclamades les candidatures, la junta electoral remetrà als electors que hagen sol·licitat vot per correu, un certificat acreditatiu de la seua inscripció en el cens, així com les candidatures, les paperetes i sobres electorals per a poder exercitar el vot. L'elector triarà la papereta de la candidatura a què atorgue el vot i inclourà en el sobre de votació al seu torn, este sobre amb la papereta, junt amb el certificat d'inscripció en el cens electoral i una fotocòpia del DNI de l'elector amb la seua firma en el sobre major que dirigirà a la junta electoral. Esta remissió a la junta electoral es farà, bé per mitjà de correu certificat depositat per l'elector amb identificació prèvia, en l'oficina de correus corresponent o bé ho entregarà personalment i amb identificació prèvia en la notaria, que amb este fi designe el Col·legi.  
2) La junta electoral custodiarà i conservarà tota la documentació relativa al vot per correu, la que només entregarà al Col·legi una vegada transcorreguts els terminis establits per a les impugnacions.  
e) Paperetes.  
La votació es farà per candidatures completes, en paperetes que seran impreses i es facilitaran o es remetran per la junta electoral a tots els col·legiats i a les candidatures proclamades (a càrrec d'estes). En estes figuraran els noms i cognoms dels candidats i el càrrec per al qual se'ls vota. Els sobres de votació han de contindre al seu exterior la declaració de «Per a l'Elecció»  
No podrà ratllar-se cap dels noms de les candidatures proclamades ni incloure en la papereta noms proclamats en candidatures distintes.  
  
f) Terme de la votació.  
Acabada l'hora assenyalada per a la votació, amb anunci previ del president que es va a acabar l'acte, s'obriran els sobres dels vots rebuts per correu. La mesa prendrà nota del nom del votant, en les mateixes condicions que les detallades per a la votació personal, i rebutjarà aquells sobres en el remitent dels quals figure el nom del votant que haja exercit el seu dret personalment, i procedirà posteriorment a introduir en les urnes els sobres, que només seran oberts al fer-se l'escrutini, i la mesa adoptarà les mesures que considere oportunes perquè, en cap cas, no puga distingir-se el vot personal de l'efectuat per correu. Finalment, votarà la mesa.  
4. Escrutini.  
a) Acabada la votació, es procedirà a l'escrutini, el qual no s'interromprà fins que s'hagen extret totes les paperetes de l'urna. Els escrutadors prendran nota de les paperetes llegides, que es col·locaran sobre la taula en el mateix orde en què van ser extretes.  
b) Es computaran com a vots vàlids a favor de la candidatura a què es referisquen, tots aquells que figuren en alguna de les paperetes depositades en l'urna, sense oferir dubtes sobre la candidatura a què es referix.  
No seran computables, per tant, a cap efecte:  
1) Les paperetes de votació que per qualsevol raó oferisquen dubtes respecte a la candidatura a què es va voler votar o presenten esmenes o ratllades.  
2) Les paperetes de votació en què figure alguna persona la proclamació de les quals com a candidat no haguera sigut aprovada degudament per la Junta Electoral.  
3) Les paperetes de votació en què figure un candidat degudament proclamat per a un càrrec diferent d'aquell per al qual siga votat.  
4) Les paperetes de votació en què figure algun nom que haguera sigut proclamat candidat en distinta candidatura.  
5) Els vots per correu que no hagueren arribat a la mesa a la iniciació de l'escrutini.  
c) Acabat l'escrutini general se n'alçarà l'acta corresponent, en dos exemplars. S'expediran còpies certificades de l'acta per als interventors de cada candidatura que ho sol·liciten, sense que en cap cas puga cada candidatura exigir més d'una còpia.  
d) La mesa proclamarà electa a la candidatura que haguera obtingut el nombre més gran de vots.  
e) En cas de produir-se empat, es convocarà una nova elecció entre les candidatures empatades, i mentres continuaran en funcions els anteriors titulars dels esmentats càrrecs.  
Article 49. Normes finals  
1. Contra els acords de proclamació de candidatures i de proclamació de candidatura electa, es podrà interposar un recurs de reposició davant de la mateixa junta electoral en el termini de tres dies.  
En el cas de la proclamació de candidatura electa, contra l'acord resolutori de la reposició es pot interposar recurs d'alçada davant del Consell Autonòmic de Col·legis.  
En tractar-se de la proclamació de candidatures, contra l'acord resolutori de la reposició no es pot interposar cap recurs, sense perjuí de l'ulterior recurs d'alçada contra la proclamació de candidatura electa.  
2. Dins dels quinze dies següents a la proclamació d'electes tindrà lloc la seua presa de possessió.  
3. El Col·legi publicarà la constitució de la nova Junta de Govern davant dels organismes que pertoque.  
  
Article 50. De la moció de censura  
1. Podrà proposar-se la censura de la Junta de Govern per mitjà d'una proposta motivada subscrita per un nombre de col·legiats que represente, almenys, el quinze per cent dels col·legiats. La proposta de censura haurà d'incloure el nom del tots i de cada un dels candidats a tots els càrrecs de la Junta de Govern.  
No podrà proposar-se la censura de la Junta de Govern fins transcorreguts sis mesos de la seua presa de possessió.  
2. Presentada la moció de censura i verificat el compliment dels seus requisits, es debatrà en Junta General Extraordinària, que haurà de celebrar-se dins dels trenta dies hàbils següents a la presentació.  
El debat començarà per la defensa de la moció, que correspondrà al candidat a degà. A continuació intervindrà el degà o el membre de la Junta de Govern que este designe.  
3. A continuació s'obrirà un debat entre els assistents, en la forma ordinària prevista per a les juntes generals, conclòs el qual tornaran a intervindre el defensor de la moció i qui s'haguera oposat a esta.  
Els vots s'emetran a favor o en contra de la moció, sense que puguen els que voten a favor excloure de la censura cap d'aquells per als quals es propose ni tampoc cap dels candidats proposats.  
  
4. Si la participació en la votació no aconseguira el vint per cent dels col·legiats, la moció s'entendrà rebutjada sense necessitat de procedir a l'escrutini.  
Si s'aconseguira la participació mínima indicada, serà necessària la majoria de dos terços dels vots vàlidament emesos, per a l'aprovació de la moció.  
Si la moció no fóra aprovada, no podrà presentar-se una altra per cap col·legiat dels qui l'hagen subscrita fins transcorregut un any del primer dia de votació.  
Aprovada la moció de censura, quedaran automàticament proclamats els candidats proposats, que prendran possessió immediatament dels seus càrrecs.  
  
  
TÍTOL VI  
Del règim jurídic de l'activitat col·legial   
i del patrimoni del col·legi  
  
CAPÍTOL I  
Del règim jurídic de l'activitat col·legial  
  
Article 51. Règim de l'activitat col·legial subjecta al dret administratiu  
1. Les disposicions col·legials i actes dictats en l'exercici de potestats administratives i la resta de subjectes al dret administratiu se sotmetran a allò que s'ha disposat en estos estatuts, i supletòriament a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i a la resta de lleis i principis de dret públic que els siguen aplicables.  
2. Les disposicions col·legials i els actes, es dictaran d'acord amb el procediment establit en estos estatuts i en els reglaments d'aplicació.  
  
3. Les disposicions col·legials de caràcter general hauran de publicar-se en el tauler d'anuncis i en la seua pàgina web.  
  
  
Article 52. Silenci administratiu  
1. Les sol·licituds dels col·legiats hauran de resoldre's en el termini màxim de tres mesos. Finalitzat el termini establit per a la resolució sense que s'haja notificat a l'interessat sol·licitant, s'entendran produïts els efectes del silenci administratiu en el sentit favorable a allò que s'ha sol·licitat llevat que afecte els interessos generals del Col·legi i en este cas serà desestimatori. Els actes produïts per silenci administratiu positiu que suposen el reconeixement o l'atribució de facultats o drets contraris a l'ordenament jurídic seran nuls de ple dret.  
  
Excepció a este efecte positiu del silenci administratiu seran les reclamacions sobre qualsevol incidència sobre visats i registre de treballs, els procediments en què s'exercisca la potestat sancionadora, tots aquells que siguen limitadors de drets o interessos legítims de qualsevol col·legiat i els que suposen una situació de desigualtat sobre altres col·legiats.  
En totes les comunicacions que emeta el Col·legi a qualsevol petició dels seus col·legiats caldrà informar dels efectes que produirà una falta expressa de la seua resolució en el termini establit.  
2. Els acords i actes col·legials, seran vàlids i produiran efectes, des de la data en què es dicten o adopten, llevat que en estos es dispose una altra cosa o haja de quedar demorada la seua eficàcia perquè així ho exigisca el seu contingut o estiga supeditada a la seua notificació.  
  
Article 53. Nul·litat i anul·labilitat dels actes col·legials  
Els actes col·legials seran nuls de ple dret o anul·lables en els casos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 54. Acords dels òrgans col·legials  
Els òrgans col·legials de govern del Col·legi no podran adoptar acords sobre assumptes no inclosos en l'orde del dia, llevat que estiguen presents tots els seus membres i acorden per majoria absoluta el caràcter urgent de l'assumpte a tractar. En cas contrari seran nuls de ple dret.  
  
  
Article 55. Recursos  
1. Els actes i acords del Col·legi que resolguen definitivament un procediment seran susceptibles de recurs d'alçada en el termini d'un mes davant del Consell Autonòmic de Col·legis, previ al contenciós administratiu, en els supòsits següents:  
a) La denegació del visat col·legial o registre de treball professional.  
b) Les sancions disciplinàries.  
c) Els acords que aproven normes reglamentàries que afecten directament l'exercici professional i l'aprovació dels quals corresponga al Consell Autonòmic o General.  
d) Els altres supòsits assenyalats en estos estatuts.  
2. El recurs es podrà interposar davant de l'òrgan que va dictar l'acte que s'impugna o davant del competent per a resoldre'l. Si es presentara davant de la Junta de Govern, s'elevarà amb els seus antecedents i l'informe que pertoque al Consell Autonòmic de Col·legis dins dels quinze dies següents a la data de presentació, llevat que d'ofici repose el seu propi acord la Junta de Govern en este termini.  
3. El termini de resolució del recurs d'alçada serà de tres mesos, i s'entendran desestimats si al seu venciment no haguera sigut notificada al recurrent la resolució del recurs.  
4. Esgotat el mencionat recurs d'alçada, quedarà expedita la via contenciosa administrativa.  
5. La interposició d'un recurs no suspendrà l'execució de l'acte o acord impugnat, però l'òrgan competent per a resoldre podrà suspendre, d'ofici o a instància de part, la seua execució, en el cas que esta poguera causar perjuís d'impossible o difícil reparació, i exigit, si és el cas, les mesures cautelars que estime convenient.  
  
6. El règim electoral té la seua pròpia regulació de recursos i impugnacions.  
7. Els actes emanats de les Juntes Generals, de la Junta de Govern del Col·legi, del degà, i dels altres membres de la Junta de Govern, quan estiguen subjectes al dret administratiu, una vegada esgotats els recursos corporatius, seran directament recurribles davant de la Jurisdicció Contenciosa Administrativa.  
  
Article 56. Règim de l'activitat no subjecta al dret administratiu  
Els actes i contractes que no tinguen relació amb l'organització del Col·legi, ni amb l'exercici de les potestats administratives, se sotmetran al que disposen estos estatuts, a falta d'això als estatuts del Consell Autonòmic de Col·legis o als estatuts generals dels col·legis d'enginyers tècnics industrials i de grau d'Espanya, i al dret privat, civil, mercantil o laboral, segons corresponga.  
  
  
CAPÍTOL II  
De les delegacions  
  
Article 57. De les delegacions  
1. Per al millor compliment dels seus fins i una major eficàcia de les seues funcions, el Col·legi podrà establir, per acord de la seua Junta de Govern, delegacions en aquelles poblacions o ciutats quan, dins del seu àmbit territorial, així ho requerisquen els interessos professionals.  
2. La delegació tindrà la representació de la Junta de Govern en l'àmbit de la seua demarcació i tindrà com a missió col·laborar amb esta, sota les directrius de la qual actuarà.  
  
CAPÍTOL III  
Deontològica  
  
Article 58. Codi deontològic  
Caldrà ajustar-se al que disposa el codi deontològic i reglament disciplinari que el desplega i la resta de normativa que l'afecte.  
  
  
TÍTOL VII  
Dels recursos econòmics  
  
Article 59. Recursos econòmics del Col·legi  
1. Constituïxen recursos econòmics ordinaris del Col·legi:  
a) Els drets d'incorporació al Col·legi.  
b) Les quotes periòdiques a càrrec dels col·legiats, la Junta de Govern podrà establir bonificacions en esta als col·legiats jubilats i desocupats.  
c) Les quotes per visat de treballs professionals o d'altres funcions encomanades al Col·legi basant-se en disposicions legals o reglamentàries, o convenis subscrits amb tercers.  
d) Els ingressos procedents de les rendes del seu patrimoni.  
e) Les contraprestacions o subvencions per servicis o activitats que preste o puga prestar el Col·legi.  
f) Les percepcions per l'expedició de certificats o còpies de dades o documents que es troben en els seus arxius produïts pel Col·legi.  
g) Les quantitats que s'establisquen per l'ús individualitzat de determinats servicis col·legials a criteri del qual considere en cada cas, i establisca com més adequat, la Junta de Govern.  
2. Són recursos econòmics de caràcter extraordinari del Col·legi:  
a) Les quotes o derrames que puguen ser aprovades en Junta General extraordinària convocada a este efecte.  
b) Les subvencions, herències, llegats i donatius a favor del Col·legi i si és el cas les quantitats que li puguen assignar les administracions públiques per a la gestió dels servicis sufragats per estes.  
c) Les quantitats que en qualsevol concepte corresponga percebre al Col·legi per l'administració de béns aliens que s'encomanen amb destinació a fins de promoció de l'enginyeria  
d) Qualsevol altre ingrés que es puga obtindre lícitament.  
3. El patrimoni del Col·legi estarà constituït per la seua seu social, l'equipament d'este, els locals que tinga o poguera adquirir i el capital procedent dels seus ingressos ordinaris o extraordinaris.  
  
Article 60. Pressupost  
1. El règim econòmic del Col·legi és el Pressupostari, anualment la Junta de Govern aprovarà un pressupost que elevarà la Junta General per al seu examen, esmena i aprovació o rebuig.  
2. En el pressupost s'especificaran els gastos previstos i els ingressos que es preveja meritar durant l'exercici.  
3. Si els pressupostos no s'aprovaren abans del primer dia de l'exercici econòmic corresponent, es consideraran automàticament prorrogats els pressupostos de l'exercici econòmic anterior.  
4. La Junta de Govern podrà, si els interessos de la corporació així ho exigiren, traspassar d'una partida pressupostària a una altra els fons que estimara pertinents, i donar-ne compte en la Junta General Ordinària.  
  
Article 61. Comptabilitat  
La comptabilitat del Col·legi s'adaptarà al pla general de comptabilitat que legalment estiga vigent en cada moment.  
També seran auditats els comptes del Col·legi i la gestió econòmica de la Junta de Govern, per un auditor censor jurat de comptes designat per a això, abans de la finalització de cada mandat del degà pel Col·legi de Censors Jurats de Comptes de la demarcació territorial del Col·legi, el qual haurà d'emetre de forma preceptiva un informe sobre la situació econòmica del Col·legi, desviacions del gasto, ingressos, etc., que es comunicarà als col·legiats en la Junta General.  
  
  
  
TÍTOL VIII  
Règim disciplinari  
  
Article 62. Competència  
1. El Col·legi, exercirà la potestat disciplinària per a sancionar les infraccions en què incórreguen els col·legiats i els càrrecs col·legials en l'exercici de la seua professió o en la seua activitat col·legial.  
2. Cada vegada que haja d'incoar-se un expedient disciplinari de caràcter sancionador, la Junta de Govern l'elevarà a la Comissió Deontològica.  
3. Una vegada feta la proposta per la Comissió Deontològica, es transmetrà a la Junta de Govern, que resoldrà l'expedient.  
4. El procediment que s'ha de seguir serà el regulat en els estatuts i a falta d'això, d'acord amb el RD 429/1993, de 26 de març o text que el substituïsca.  
  
Article 63. Infraccions  
Les infraccions que poden ser objecte de sanció disciplinària els col·legiats es classifiquen en molt greus, greus i lleus.  
1) Són faltes lleus:  
a) La negligència en el compliment dels preceptes estatutaris, reglamentaris o dels acords de la Junta de Govern.  
b) Les faltes d'assistència injustificades dels membres de la Junta de Govern a les juntes generals i de govern.  
c) La negativa injustificada, per acció o per omissió, a realitzar els encàrrecs que li encomane la Junta de Govern  
d) La negativa injustificada per acció o per omissió d'acceptar l'exercici de càrrecs corporatius quan siga designat o elegit per a estos.  
  
e) La desconsideració i falta de respecte d'escassa transcendència cap als companys, cap als membres de la Junta de Govern, personal del Col·legi o cap als seus clients.  
f) Les incorreccions d'escassa transcendència en la realització dels treballs professionals.  
g) La desconsideració i el mal ús dels béns del Col·legi.  
h) No informar el Col·legi o els membres de la Junta de Govern qualsevol tipus d'accions o omissions de col·legiats, dels seus clients, o de qualsevol instància pública o privada, quan tenint-ne coneixement, puguen perjudicar si no s'actua corporativament, de forma lleu l'exercici de la professió.  
i) Qualsevol altra tipificada en estos estatuts com a lleus.  
2) Són faltes greus:  
a) Haver sigut expedientat en el termini d'un any per tres o més faltes lleus, si posteriorment la resolució dels esmentats expedients han confirmat la sanció disciplinària lleu.  
b) L'incompliment voluntari conscient i volgut dels preceptes estatutaris, reglamentaris o dels acords de la Junta de Govern.  
  
c) L'incompliment de qualsevol tipus d'obligació econòmica amb el Col·legi establides en virtut de les disposicions legals o estatutàries per la Junta General.  
d) L'encobriment i/o la complicitat sabent i de forma voluntària de l'intrusisme professional comés tant pels pèrits i enginyers tècnics industrials i de grau no col·legiats, com per qualsevol altre professional que realitze actes propis d'esta professió sense estar facultat legalment per a això.  
e) L'incompliment de les normes col·legials en matèria de tramitació de treballs, de sol·licitud de visat d'estos quan pertoque i de qualsevol altra norma establida estatutàriament o per la Junta General.  
f) La realització de treballs professionals sense subjecció a les normes legalment establides que puguen desprestigiar la professió, el Col·legi o qualsevol altre company.  
g) L'incompliment dels deures o incompatibilitats que s'han d'observar per raó del càrrec que s'exercisca, així com l'ús del mencionat càrrec o funció pública en benefici propi o d'amics o familiars fins al segon grau.  
h) L'exercici de posicions dominants respecte dels companys per a obtindre beneficis per a si mateix, per a amics, o per a familiars fins al segon grau, que d'una altra forma no obtindria, i en general, qualsevol tipus de tràfic d'influències.  
i) La competència il·lícita, deslleial o fraudulenta en l'exercici professional amb els companys.  
j) La denegació de la vènia a qualsevol company quan haja sigut requerit per a això, oposant qualsevol excusa que dilate en el temps l'entrega de tota la documentació que es trobe en el seu poder.  
k) Qualsevol altra tipificada en estos estatuts com a greus.  
3) Són faltes molt greus:  
a) Haver sigut expedientat en el termini d'un any per dos o més faltes greus, si posteriorment la resolució d'estos expedients han confirmat la sanció disciplinària greu.  
b) La condemna judicial ferma per qualsevol delicte previst en codi penal que afecte el decor, l'ètica o el prestigi professional.  
c) Els actes de desconsideració ofensius amb els companys o amb els membres de la Junta de Govern o personal del Col·legi efectuats en públic, o per qualsevol mitjà de difusió.  
d) La falta de pagament de tres quotes col·legials en el mateix any, o de dos o més obligacions econòmiques amb el Col·legi establides legalment, estatutàriament o per la Junta General.  
e) L'ús, per part de qualsevol membre de la Junta de Govern, del càrrec o funció pública en profit propi.  
f) Qualsevol altra tipificada en estos estatuts com molt greus.  
  
Article 64. Sancions  
1. Les sancions disciplinàries es classifiquen en lleus, greus i molt greus:  
a) Són sancions lleus: amonestació de forma privada i l'advertència per ofici del degà.  
b) Són sancions greus: la suspensió de l'exercici professional o dels drets col·legials fins a sis mesos, la inhabilitació per a l'exercici de càrrecs corporatius fins un any.  
c) Són sancions molt greus: la suspensió de l'exercici professional o dels drets col·legials fins a dos anys; la inhabilitació per a l'exercici de càrrecs corporatius fins a cinc anys i l'expulsió del Col·legi.  
  
2. Les faltes que tinguen relació amb obligacions col·legials es consideren corporatives i se sancionaran, segons la seua gravetat, amb amonestació privada o advertència per ofici del degà amb anotació en l'expedient personal, si són lleus; suspensió dels drets col·legials fins a sis mesos i inhabilitació per a càrrecs col·legials fins un any, si són greus, i suspensió de la col·legiació i inhabilitació per a càrrecs col·legials fins a cinc anys, si són molt greus  
3. Les faltes que entren dins de l'esfera de les obligacions professionals seran sancionables, amb amonestació privada, si són lleus; amb la suspensió de l'exercici professional fins a sis mesos si són greus, i amb la suspensió de l'exercici professional fins a dos anys o l'expulsió si són molt greus.  
  
Article 65. Procediment disciplinari  
1. No podrà imposar-se cap sanció sense haver instruït un procediment previ. En la seua tramitació es garantiran al col·legiat, en tot moment, els drets següents:  
a) La presumpció de no-responsabilitat disciplinària mentres no es demostre el contrari.  
b) A ser notificat dels fets que se li imputen, de les infraccions que tals fets puguen constituir i de les sancions que, si és el cas, se li pogueren imposar.  
c) A ser notificat de la identitat de l'instructor, de l'autoritat competent per a imposar la sanció i de la norma que li atribuïsca tal competència.  
d) A conéixer, en qualsevol moment, l'estat de la tramitació dels procediments en què tinguen la condició d'interessat, i obtindre còpies dels documents continguts en estos i també una còpia segellada dels que presente.  
e) A formular al·legacions i presentar documents en qualsevol fase del procediment, anterior al tràmit d'al·legacions contra la proposta de sanció.  
f) A obtindre informació i orientació jurídica sobre el mode de defendre els seus interessos i a disposar de les suficients garanties de defensa en l'expedient.  
g) Que la tramitació del procediment sancionador tinga una duració no superior a sis mesos excepte causa justificada de la qual quede deguda constància en l'expedient.  
2. Les sancions lleus podran imposar-se en un procediment abreujat en el qual es verificarà l'exactitud dels fets, serà oït el presumpte infractor, es comprovarà si estos estan tipificats en algun dels supòsits previstos en estos estatuts i s'assenyalarà la sanció corresponent.  
  
3. Per a tot allò no previst en estos estatuts respecte al procediment disciplinari seran de aplicació supletòria els principis de la potestat sancionadora i del procediment sancionador regulat en la legislació estatal vigent en cada moment.  
  
Article 66. Recursos contra les resolucions sancionadores  
1. Les resolucions del Col·legi que imposen sancions lleus seran susceptibles, en el termini d'un mes, de recurs de reposició davant del mateix òrgan sancionador o directament davant de la Jurisdicció Contenciosa Administrativa en el termini de dos mesos; les que imposen sancions greus o molt greus seran recurribles en alçada davant del Consell Autonòmic de Col·legis, en el termini d'un mes des de la seua notificació.  
2. Les resolucions sancionadores no seran executives fins que siguen fermes en la via col·legial. No obstant això, si s'haguera imposat una sanció de suspensió per infracció molt greu, l'òrgan competent podrà acordar l'adopció de les mesures provisionals pertinents per a garantir l'efectivitat d'esta. En este cas, ho comunicarà immediatament al Consell General, el qual, si s'interposa recurs contra esta sanció, haurà de resoldre en el termini d'un mes sobre l'efectivitat de la mesura cautelar acordada pel col·legi sancionador.  
3. La resolució dels recursos contra les resolucions sancionadores haurà de produir-se en el termini de tres mesos. No obstant això, el col·legiat podrà entendre desestimat el seu recurs si no recaiguera una resolució expressa en este termini. Contra les resolucions d'estos recursos només podrà interposar-se un recurs contenciós administratiu.  
  
Article 67. Prescripció d'infraccions i sancions  
1. Les infraccions lleus prescriuran al cap de sis mesos, les greus als dos anys i les molt greus als tres anys comptadors des del dia en què la infracció s'haguera comés. La incoació del procediment disciplinari, degudament notificat al presumpte infractor, interromp la prescripció, i este es reprendrà si el mencionat procediment estiguera paralitzat durant més d'un mes per una causa no imputable al presumpte responsable.  
  
2. Les sancions prescriuran, si no les ha fet efectives l'entitat col·legial sancionadora, en els mateixos terminis que les infraccions segons la seua classe, excepte l'expulsió del Col·legi, que prescriurà al cap de cinc anys. El termini començarà a comptar-se des del moment en què haguera adquirit fermesa en via col·legial la resolució sancionadora i s'interromprà la prescripció per la iniciació, amb coneixement de l'interessat, de la seua execució, i es reprendrà si esta es paralitza més d'un mes per causa no imputable a l'infractor.  
  
Article 68. Anotació i cancel·lació de les sancions  
1. Totes les sancions disciplinàries s'anotaran en l'expedient personal del col·legiat, amb comunicació al Consell General i d'este als col·legis en el cas que afecten l'exercici de la professió.  
2. Els sancionats podran demanar la cancel·lació de la nota del seu expedient personal, en els següents terminis comptats des del compliment de la sanció  
a) Si fóra per falta lleu, als sis mesos  
b) Si fóra per falta greu, als dos anys  
c) Si fóra per falta molt greu, als quatre anys.  
3. La sanció d'expulsió, tindrà, si és el cas, els efectes previstos en l'ordenament jurídic, a més de la baixa en el Col·legi.  
4. La cancel·lació d'antecedents es farà després de la instrucció d'un procediment en què el col·legiat gaudirà dels mateixos drets que en el procediment incoat per a la imposició de la sanció, la resolució que s'adopte serà susceptible de ser impugnada de la mateixa manera que la resolució sancionadora.  
  
Article 69. Règim supletori  
En allò no previst en este títol, en els Estatuts del Consell Autonòmic Valencià i en els Estatuts del Consell General de Col·legis d'Enginyers Tècnics Industrials i de Grau, regirà com a supletòria la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; el Reglament del procediment per a l'exercici de la potestat sancionadora i la resta de disposicions concordants.  
  
  
TÍTOL IX  
Del règim de premis i distincions  
  
Article 70. Actuació a favor de la professió  
El Col·legi té establida la distinció de «Col·legiat d'Honor» per a aquells col·legiats, professionals o entitats que s'hagen distingit per la seua actuació en favor de la professió o per la seua especial actuació cap al Col·legi.  
  
Article 71. Notorietat en la professió  
Per a aquells col·legiats que es distingisquen per la seua actuació en el camp professional, l'empresa, la docència, la investigació, així com per la seua desinteressada i especial col·laboració en les activitats col·legials, s'establix un sistema de premis i distincions que consistiran en la concessió d'insígnies, plaques o diplomes, significatives del reconeixement pels mèrits contrets.  
  
Article 72. Procediment de la concessió  
Les propostes degudament raonades seran formulades per la Junta de Govern o per almenys 25 col·legiats i la seua concessió serà determinada per la Junta de Govern.  
  
  
TÍTOL X  
De la fusió, absorció, segregació i dissolució del col·legi  
  
Article 73. De la fusió, absorció, segregació i dissolució  
La fusió, absorció, segregació i dissolució del Col·legi requerirà, a més del compliment dels requisits que exigix l'art. 8 de la Llei 6/1997, de 4 de desembre de Consells i Col·legis Professionals de la Comunitat Valenciana i el Decret 4/2002, de 8 de gener que aprova el reglament de desplegament d'esta Llei, l'acord de Junta General Extraordinària amb un quòrum de la mitat mes un dels col·legiats, i amb un vot a favor de la majoria dels presents.  
Una vegada efectuada la liquidació del patrimoni del Col·legi, cobrats en la mesura que es puga els deutes pendents, realitzats tots els pagaments pendents, si en resultarà algun sobrant, este es destinarà íntegrament a l'Associació d'Enginyers Tècnics Industrials i de Grau de València.  
En el cas que es produïsca la dissolució d'ambdós corporacions, el repartiment econòmic es realitzarà entre els col·legiats que estiguen al corrent de pagaments en el moment de la dissolució. Este repartiment serà proporcional al nombre d'anys de col·legiació o associació, sense perjuí del que establix el reglament de l'associació  
  
  
  
  
DISPOSICIONS TRANSITÒRIES  
  
Primera  
En consideració a la modificació estatutària acordada, per al seu sotmetiment al control de legalitat per part de l'Administració de la Generalitat, i tenint en compte els actuals mandats, en el primer trimestre de 2014 es convocaran eleccions per a cobrir els càrrecs de degà, secretari i interventor, amb un mandat de 2 anys. Fins que se celebren eixes eleccions, romandrà en el ple exercici de les seues funcions els esmentats càrrecs.  
En consideració al mandat dels últims càrrecs electes de l'actual Junta de Govern del Col·legi, la primera elecció per a la totalitat dels càrrecs d'esta junta amb subjecció als presents estatuts se celebrarà en el primer trimestre de 2016.  
  
Segona  
Als efectes previstos en l'article 30.3, es computaran només els mandats obtinguts després de la entrada en vigor d'estos estatuts.  
  
  
DISPOSICIÓ FINAL  
  
Estos estatuts entraran en vigor l'endemà de la seua aprovació per la Junta General Extraordinària del Col·legi, sense perjuí de la preceptiva comunicació a la conselleria competent en matèria de col·legis professionals per a exercir el seu control de legalitat, la seua inscripció en el Registre de Col·legis Professionals i la resta de tràmits que foren legalment necessaris.  
  
  
DISPOSICIÓ DEROGATÒRIA  
  
A l'entrada en vigor d'estos estatuts quedaran derogats els estatuts del Col·legi fins ara vigents, sense perjuí del que preveu la disposició transitòria.